I den anden ende af byen ligger forsamlingshuset, hvor idealerne fra 70'erne og 80'erne lever i bedste velgående, og hvor Tina Kragh Rusfort, der er aktivist, beskriver det som at gå 30 år tilbage i tiden.

- Det er som at træde ind i en tidslomme, og det minder mig om min ungdom, hvor jeg gik til koncerter og lavede fredsfestivaler.

Tina Kragh Rusfort er flyttet fra Nordfyn til Ollerup, fordi hun følte, at det passede meget bedre til hende:

- Området tiltalte mig, fordi der var meget højt til loftet og mange ting, man kunne tale om. Og det forbinder jeg med en rød-aktivistisk tankegang: At man ser flere muligheder, og at det hele ikke skal styres af regler. Og det passer mig godt.

Gammelt kollektiv-land

Jørgen Halberg er formand for forsamlingshuset, der er omdrejningspunkt i Ollerup:

- Det her hus er baseret på nogle dyder fra dengang, der handler om fællesskab og græsrodsaktivisme. Det bunder nok meget i vores dannelse i 70’erne og 80’erne, siger Jørgen Halberg og fortsætter:

- Hele området er gammelt kollektiv-land. Med Svendborg som den store magnet dannede der sig et stort opland med mange kollektiver, og det betyder, at vi har rigtig mange legekammerater her omkring, forklarer Jørgen Halberg.

En af dem, der er med i forsamlingshuset er Torben Nielsen. Han bor i Ulbølle tæt ved Ollerup, som han selv med et smil kalder Danmarks rødeste landsby.